Nishon tumani prokurori salkam bir oy avval ishdan olingani ma’lum bo‘ldi. U jamoatchilikka sudning qonuniy qaroriga qarshi chiqishi bilan tanilgandi

Qashqadaryo viloyatining Nishon tumani prokurori Xidir Karimov ishdan olingan. Bosh prokuratura axborot xizmati “Daryo”ning bu haqdagi so‘roviga javob berib, prokuror ishdan olinganini tasdiqladi.

 Xidir Karimov.
“Bosh prokurorning 2022-yil 2-fevraldagi buyrug‘iga ko‘ra, Nishon tumani prokurori Xidir Karimov ishdan olingan. Uning o‘rniga hozircha hech kim tayinlanmagan”, — deydi Bosh prokuratura axborot xizmati rahbari Hayot Shamsutdinov.
Nishon tumani prokurori sifatida ishlab kelgan Xidir Karimov bunga qadar Navoiy viloyati prokurori, Qoraqalpog‘iston prokurori vazifalarida faoliyat yuritgan.
Xidir Karimov, shuningdek, “Daryo” o‘quvchilariga kelinidan nabiralarini tortib olib, sudning qonuniy talabini bajarmagan prokuror sifatida ham yaxshi tanish.
Prokuror qaynotasining o‘zboshimchaligi haqida “Daryo”ga murojaat qilib, ikki nafar farzandini ko‘rish maqsadida olib ketgan qaynotasi farzandlarini qaytarib bermayotganini, prokuror qaynota sudning bu haqdagi qonuniy qaroriga qarshi chiqayotganini aytgan kelin “Bosh prokuratura qonunga itoat qilmayotgan prokurorni tartibga chaqirmaydimi?”, degandi.
“Daryo” muxbiri sobiq prokurorning kelini bilan bog‘lanib, uning qaynotasidan farzandlarini qaytarib olgan yoki olmagani bilan qiziqdi.
“Ahvol hamon o‘sha-o‘sha. Prokurorlarga kelganda O‘zbekiston qonunlari ishlamaydi, shekilli. Zo‘ravon qaynotam haligacha bolalarimni qaytarib bermadi”, — deydi Dilnoza Rahmonova.